กำชับ ทุกหน่วยงานกระทรวงทรัพยากรธรรมชาติและสิ่งแวดล้อมพร้อมรับมือน้ำหลากทั่วประเทศ
กำชับ ทุกหน่วยงานกระทรวงทรัพยากรธรรมชาติและสิ่งแวดล้อมพร้อมรับมือน้ำหลากทั่วประเทศนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ขณะนี้ประเทศไทยมีฝนฟ้าคะนองหลายพื้นที่และมีฝนตกหนักถึงหนักมากบางแห่งในทุกภาคของประเทศ อาจเกิดน้ำท่วมฉับพลันและน้ำป่าไหลหลากในพื้นที่เสี่ยงภัย ที่ลาดเชิงเขาและใกล้ทางน้ำไหล จนถึงวันที่ 1 กันยายน โดยจะมีพื้นที่กว่า 65 จังหวัดทั่วประเทศมีฝนตกหนักถึงหนักมาก จึงกำชับให้ทุกหน่วยงานในสังกัดกระทรวงทรัพยากรธรรมชาติและสิ่งแวดล้อม เตรียมความพร้อมทั้งกำลังพลและอุปกรณ์ในการให้ความช่วยเหลือ ทั้งให้กรมทรัพยากรน้ำสำรวจพื้นที่รับน้ำทั่วประเทศเตรียมรับน้ำพื้นที่อ่างเก็บน้ำ 398 แห่ง และฝาย 823 แห่ง พร้อมเตรียมเครื่องสูบน้ำ 294 เครื่องกระจายทั่วประเทศ ควบคู่กับตรวจสอบความพร้อมสถานีเตือนภัยน้ำหลาก 1,547 สถานี ทั้งนี้ ได้เตรียมผู้ประสานงานประจำการในพื้นที่กว่า 200 คน รถเจ้าหน้าที่ปฎิบัติงานในพื้นที่ 267 คน  กรมทรัพยากรน้ำบาดาลให้เตรียมรถผลิตน้ำดื่มให้กับประชาชนที่ประสบอุทกภัยและขาดแคลนน้ำดื่ม 18 คัน เจ้าหน้าที่ประจำ 54 คน พร้อมกันนี้ พร้อมเตรียมหน่วยสำรวจและให้การช่วยเหลือ 37 หน่วย และเจ้าหน้าที่ 120 คน เพื่อฟื้นฟูและเป่าล้างบ่อที่ได้รับความเสียหายจากอุทกภัยที่อาจเกิดขึ้นได้ สำหรับแผนระยะยาวเตรียมแผนการฟื้นฟูบ่อสูบน้ำบาดาลที่ได้รับความเสียหาย สำหรับพื้นที่ชายฝั่งทะเล ได้เตรียมกำลังพลกว่า 800 นายในพื้นที่ พร้อมด้วยอุปกรณ์กู้ชีพ อุปกรณ์ดำน้ำ 73 ชุด เรือ 129 ลำ นักประดาน้ำระดับ open water 42 คน นักประดาน้ำระดับสูง 9 คน นักดำน้ำอาสาสมัครกู้ภัยกว่า 265 คน เครื่องอัดอากาศและอุปกรณ์ช่วยเหลืออื่นๆ ที่จำเป็น  พื้นที่อุทยานแห่งชาติทั่วประเทศ 155 แห่ง เตรียมห้องปฐมพยาบาลเบื้องต้นพร้อมอุปกรณ์กู้ชีพกู้ภัยในทุกอุทยานแห่งชาติ เจ้าหน้าที่ที่ผ่านการอบรมเรื่องการช่วยเหลือผู้ประสบอุทกภัย 6 คนต่ออุทยาน รวมกว่า 930 คน ศูนย์กู้ภัยจำนวน 7 แห่ง ในพื้นที่เชียงใหม่ พิษณุโลก ตราด กาญจนบุรี ภูเก็ต สตูล และอุทยานแห่งชาติเขาใหญ่ รวมถึง ได้เตรียมรถกู้ชีพกู้ภัย 60 คัน จัดเตรียมเรือ speed boat จากพื้นที่อุทยานแห่งชาติทางทะเลกว่า 25 แห่งทั่วประเทศ และประสานความร่วมมือกับภาคเอกชนสนับสนุนเรือให้การช่วยเหลือในพื้นที่ ขณะที่ กรมป่าไม้ ให้หน่วยป้องกันรักษาป่าทั่วประเทศกว่า 400 หน่วย เตรียมกำลังพลและอุปกรณ์ในการช่วยเหลือ พร้อมกำชับให้ศูนย์ควบคุมไฟป่า 6 ศูนย์ และศูนย์ป้องกันและปราบปรามภาค 1 – 4 จัดกำลังพลสนับสนุนหากไม่มีเหตุไฟป่า รวมกรมป่าไม้จัดเตรียมกำลังพลเพื่อช่วยเหลือผู้ประสบอุทกภัยกว่า 5,500 คน ทั้งนี้ หลังเกิดอุทกภัยและเหตุการณ์สิ้นสุด หากผู้ประสบภัยใดที่บ้านเรือนได้รับความเสียหายได้เตรียมการประสานงานกับทางจังหวัดเพื่อเข้าช่วยเหลือซ่อมแซมบ้านเรือนต่อไป